
Proiect

PARLAMENTUL REPUBLICII  MOLDOVA 

L E G E

pentru modificarea şi completarea unor acte legislative

Parlamentul adoptă prezenta lege organică.

Art.I. - Legea nr. 548-XIII din 21 iulie 1995 cu privire la Banca Naţională a Moldovei (Monitorul Oficial al Republicii Moldova, 1995, nr.56-57, art.624), cu modificările şi completările ulterioare, se modifică şi se completează după cum urmează:
1. La articolul 2, din noţiunea „Instituţie financiară” cuvintele „de la persoane fizice sau juridice” se exclud;
noţiunea „Rata de bază” va avea următorul cuprins:

„Rata de bază – rata dobînzii de politică monetară, stabilită de Consiliul de administraţie şi publicată periodic de Banca Naţională”

2. La articolul 5 litera d), cuvîntul „autorizează” se înlocuieşte cu cuvîntul „licenţiază”.

3. La articolul 7 alineatul (1), cuvîntul „autorizării” se înlocuieşte cu cuvîntul „licenţierii”.

4. La articolele 10 şi 52, cuvîntul „autorizate” se înlocuieşte cu cuvîntul „licenţiate”.

5. La articolul 26, litera h), după cuvintele „modului de eliberare a”, se completează cu cuvîntul „licenţelor,”.

6. La articolul 44, cuvîntul „autorizarea” se înlocuieşte cu cuvîntul „licenţierea”.

7. La articolul 51 litera b), cuvîntul „autorizaţiilor” se înlocuieşte cu cuvîntul „licenţelor”.
8. La articolul 75:

alineatul unic devine alineatul (1), în care litera e), după cuvîntul  „retragă”, se completează cu cuvîntul „licenţa,”;
se introduce un alineat nou,  (2), cu următorul cuprins:

 „(2) Sancţiunile prevăzute la prezentul articol se aplică fără sesizarea instanţei de judecată.”.
Art.II. - Legea instituţiilor financiare nr. 550-XIII din 21 iulie 1995 (Monitorul Oficial al Republicii Moldova, 1996, nr.1, art.2), cu modificările şi completările ulterioare, se modifică şi se completează după cum urmează:

1. La articolul 3:

la noţiunea „bancă”, cuvîntul „atrage” se înlocuieşte cu cuvîntul „acceptă”;

la noţiunea „capital”, cuvîntul „pasive” se înlocuieşte cu cuvintele „obligaţii (datorii)”.
2. În titlul capitolului II, cuvîntul „AUTORIZAREA” se înlocuieşte cu cuvîntul „LICENŢIEREA”.
3. La articolul 4, cuvîntul „autoriza” se înlocuieşte cu cuvîntul „licenţia”, iar  cuvîntul „autorizaţii” -  cu cuvîntul „licenţe”.

4. Articolul 5 va avea următorul cuprins:

„Articolul 5. Capitalul minim
(1) Suma minimă care trebuie să fie subscrisă şi depusă în capitalul băncii se stabileşte în mărime de 100 milioane lei.

(2) Acţiunile se achită integral numai cu mijloace băneşti.”.

5. În denumire şi în tot textul  articolelor 6, 7, 9-12, 16, 26, 39, cuvîntul „autorizaţie”,  la numărul şi cazul respectiv, se înlocuieşte cu cuvîntul „licenţă”, la numărul şi cazul respectiv.

6. La articolul 6 alineatul (1) litera d), cuvintele „10 la sută” se înlocuiesc cu cuvintele „5 la sută”.

7. La articolul 7 alineatul (8), cuvintele „necesar pentru autorizaţia respectivă” se înlocuiesc cu cuvintele „minim conform art.5”.

8. La articolul 8:

denumirea articolului va avea  următorul cuprins:

„Articolul 8. Termenul licenţei. Plăţile”;

la alineatul (1), cuvîntul „Autorizaţiile” se înlocuieşte cu cuvîntul „Licenţele”;

alineatele (2) şi (3) se exclud;

la alineatul (4), propoziţia întîi va avea următorul cuprins:

„Pentru eliberarea/reperfectarea licenţei, eliberarea copiei de pe aceasta sau a duplicatului licenţei, Banca Naţională calculează, în conformitate cu Legea nr.451-XV din 30 iulie 2001 privind licenţierea unor genuri de activitate, plăţi care se varsă în bugetul de stat”.

9. La articolul 9, cuvîntul „autorizate” se înlocuieşte cu cuvîntul „licenţiate”.
10. Articolul 14  va avea următorul cuprins:
„ Articolul 14. Capitalul

Suma minimă pe care băncile trebuie să o menţină în calitate de capital reglementat  se stabileşte în mărime de 100 milioane lei. Acţiunile se achită integral numai cu mijloace băneşti.”.
11. La articolul 22:

denumirea articolului va avea  următorul cuprins:

„Articolul 22. Secretul comercial, secretul bancar şi obligaţiile fiduciare”; 

alineatul (1), după cuvintele „secretul comercial”, se completează cu cuvintele „şi secretul bancar”;

alineatul (2), după cuvintele „secretului comercial”, se completează cu cuvintele „şi secretului bancar”.

12. La articolul 26 alineatul (2) se exclude.
13. La articolul 38:
la alineatul (1):

cuvintele „din autorizaţie” se înlocuiesc cu cuvintele „de licenţiere”;

litera g) se exclude;

litera h), după cuvîntul „retrage”, se completează cu cuvîntul  „ ,licenţa,”;

la alineatul (2) litera f), cuvintele „să destituie unul sau mai mulţi administratori” se înlocuiesc cu cuvintele „să înlocuiască pe unul sau mai mulţi administratori sau să limiteze împuternicirile acestora”; 

la alineatul (3):

textul „ , pentru care Banca Naţională cere mărimea minimă,” şi cuvintele „minim necesar” se exclud;

cuvîntul „autorizaţia” se înlocuieşte cu cuvîntul „licenţa”;

la alineatele (6) şi (7), cuvîntul „autorizaţiei” se înlocuieşte cu cuvîntul „licenţei”;

la alineatul (7) se introduce la început o nouă propoziţie, cu următorul cuprins:

„Măsurile şi sancţiunile prevăzute la prezentul articol se aplică de Banca Naţională fără sesizarea instanţei de judecată”.
Art.III. -  (1) În termen de 30 zile de la data intrării în vigoare a prezentei legi,  băncile vor transmite Băncii Naţionale a Moldovei originalul licenţelor (autorizaţiilor) de desfăşurare a activităţilor financiare, ulterior Banca Naţională a Moldovei va elibera licenţe noi de desfăşurare a activităţilor financiare.

 (2) Pentru eliberarea licenţelor noi şi înregistrarea modificărilor la statutele băncilor în legătură cu punerea în concordanţă cu prezenta lege plata nu se percepe.

(3) Guvernul şi Banca Naţională a Moldovei, în termen de 3 luni de la data publicării prezentei legi în Monitorul Oficial al Republicii Moldova, vor aduce actele sale normative în concordanţă cu prezenta lege.

Preşedintele  Parlamentului





Notă informativă

la proiectul Legii pentru modificarea şi completarea unor acte legislative

Prezentul proiect de lege are ca obiectiv aducerea prevederilor Legii cu privire la Banca Naţională a Moldovei nr.548-XIII din 21.07.1995 (în continuare Legea cu privire la BNM), Legii instituţiilor financiare (nr.550-XIII din 21.07.1995) în concordanţă cu unele acte legislative în vigoare, cu standardele internaţionale general acceptate în domeniul activităţii bancare, precum şi definitivarea unor prevederi ale legilor nominalizate.

Amendamentele la art. 2 din Legea cu privire la BNM şi la art. 3 şi art. 12 din Legea instituţiilor financiare au drept scop eliminarea neconcordanţelor în noţiunile „bancă” şi „instituţie financiară” date în legile în cauză, care în practică generează confuzii. Astfel, potrivit noţiunii „instituţie financiară” din Legea cu privire la BNM instituţia financiară acceptă depozite de la persoane fizice sau juridice. Totodată, conform noţiunilor „instituţie financiară”, „depozite personalе” date în art. 3, precum şi în conformitate cu art. 12 alin.(2) din Legea instituţiilor financiare rezultă că depozitele personale (adică depozite ale persoanelor fizice) pot fi acceptate doar de către bănci. Pornind de la cele expuse, rezultă că băncile pot accepta depozite atît ale persoanelor fizice, cît şi depozite ale persoanelor juridice, iar instituţiile financiare nebancare pot accepta doar depozite de la persoane juridice. Prin modificările propuse se urmăreşte ajustarea noţiunii „instituţie financiară” din ambele legi menţionate.


Potrivit Legii cu privire la BNM rata de bază este determinată ca rata la operaţiunile de creditare. Actualmente pe piaţa monetară internă se urmăreşte un exces substanţial de lichiditate, Banca Naţională efectuînd operaţiuni de absorbţie a lichidităţilor ca operaţiuni principale de politică monetară. În acest context, modificarea noţiunii „rata de bază” din art.2 prevede utilizarea de către BNM a ratei de bază pentru principalele operaţiuni de politică monetară, atît la operaţiunile de absorbţie cît şi de refinanţare. Rata de bază se stabileşte de Consiliul de administraţie al BNM şi se publică în Monitorul Oficial.
Înlocuirea în articolele 5, 7, 10, 26, 44, 51, 52 din Legea cu privire la BNM şi în articolele 6-12, 16, 26, 38, 39 din Legea instituţiilor financiare a cuvîntului „autorizaţie” şi derivatelor lui (autorizare, autorizate, etc.) cu cuvîntul „licenţe” (şi, respectiv, cuvintele „licenţiere”, „licenţiate” etc.) s-a făcut întru aducerea acestora în concordanţă cu terminologia utilizată în Legea privind licenţierea unor genuri de activitate din 30.07.2001. Totodată, înlocuirea cuvîntului „autorizaţie” şi derivatelor lui nu s-a efectuat pe tot cuprinsul textului legii (art.26 lit.h), art. 75 din Legea cu privire la BNM), deoarece Banca Naţională, potrivit legislaţiei, pe lîngă licenţe eliberează şi autorizaţii (de exemplu, autorizaţiile prevăzute de art. 39, 51 din Legea cu privire la BNM); art. 15 alin. (1), (3), (4) din Legea instituţiilor financiare; art. 14 (2), 29 (2) din Legea cu privire la piaţa valorilor mobiliare, art. 95 din Codul vamal, p. 360, 361 din Hotărîrea Guvernului nr.1140 din 02.11.2005).

Înlocuirea cuvîntului „pasive” din noţiunea „capital” din art. 3 din Legea instituţiilor financiare cu cuvintele „obligaţii (datorii)” s-a efectuat în scopul ajustării acestei noţiuni cu terminologia utilizată în Legea privind societăţile pe acţiuni şi Legea contabilităţii. 

Prezentul proiect de lege prevede stabilirea expresă în Legea instituţiilor financiare a cerinţei faţă de mărimea capitalului băncilor. Se prevede că, capitalul băncilor pe care acestea trebuie să-l depună şi să-l menţină pentru a desfăşura activităţi financiare în conformitate cu art.26 din Legea instituţiilor financiare, trebuie să constituie cel puţin 100 milioane lei. Stabilirea unei astfel de cerinţe faţă de capital este în corespundere cu standardele Comunităţii Europene (Directiva 2006/48/CE a Parlamentului European şi a Consiliului din 14 iunie 2006 privind iniţierea şi exercitarea activităţii instituţiilor de credit (art.9)), care prevăd că capitalul iniţial al băncilor trebuie să constituie nu mai puţin de 5 milioane euro.

Concomitent, prin prezentul proiect se propune ca această cerinţă faţă de mărimea capitalului să fie stabilită unică pentru toate băncile. 

Ca urmare a stabilirii cerinţei unice faţă de capitalul băncilor, art. 5 şi 14 din Legea instituţiilor financiare au fost expuse în redacţie nouă, iar din articolele 7 (8), 8 (2) şi (3), 26 (2), 38 (1) şi (3) din aceiaşi lege au fost excluse prevederile privind autorizarea de către Banca Naţională a activităţilor financiare suplimentare şi acordarea diferitor categorii de autorizaţii în funcţie de cuantumul minim al capitalului deţinut de bancă, precum şi privind substituirea de către Banca Naţională a categoriei autorizaţiei. În consecinţă, din punct de vedere a impactului de reglementare, modificările propuse vor asigura reducerea numărului de licenţe eliberate băncilor, precum şi reducerea substanţială a costurilor aferente obţinerii de către bănci a licenţelor noi pentru activităţile financiare suplimentare.

E de menţionat că, stabilirea cerinţei faţă de capitalul băncilor în mărimea sus-indicată nu necesită acordarea băncilor vreunui termen pentru conformarea ei acestei cerinţe. Avînd în vedere că pe parcursul ultimilor ani s-a menţinut tendinţa de creştere a capitalului, în prezent toate băncile dispun de capital în mărime mai mare de 100 milioane lei.

Modificarea propusă la art. 6 alin.(1) din Legea instituţiilor financiare este dictată de necesitatea reparării omisiunii produse ca urmare a Legii nr. 249 din 21.10.2005, prin care s-au operat unele modificări la Legea instituţiilor financiare, inclusiv în noţiunea „cota substanţială” dată în art. 3. Ca urmare a modificărilor, plafonul la atingerea căruia se consideră că persoana deţine cota substanţială în capitalul băncii a fost micşorat de la 10 la sută pînă la 5 la sută. Astfel, deţinere a 5% din acţiunile unei bănci reprezintă cota substanţială în capitalul acesteia. Totodată, la definitivarea proiectului Legii pentru modificare şi completare (nr.249 din 21.10.2005) a fost omisă operarea modificării similare şi în art. 6 alin. (1). Pornind de la cele expuse, prezentul proiect de lege vine să ajusteze prevederile legale menţionate.

Redacţia nouă a alineatului (2) al art. 8 din Legea instituţiilor financiare este dictată de necesitatea ajustării lui la prevederile legale în vigoare (legile nr.424, nr.235), potrivit cărora plăţile/taxele pentru actele eliberate întreprinzătorilor de către autorităţile administraţiei publice şi alte instituţii cu funcţii de reglementare şi control se stabilesc prin legi şi/sau hotărîri ale Parlamentului şi Guvernului. În acest context menţionăm, că mărimea taxei calculate pentru eliberarea licenţelor este stabilită în Legea privind licenţierea unor genuri de activitate nr.451 din 30.07.2001.

Prin completările operate la art.22 din Legea instituţiilor financiare acest articol se pune în concordanţă cu prevederile Codului civil referitoare la secretul bancar (art. 1226 şi 1234).

Potrivit art. 17 al Legii nr. 235-XVI din 20.07.2006 cu privire la principiile de bază de reglementare a activităţii de întreprinzător, activitatea de întreprinzător poate fi suspendată prin hotărîrea instanţei de judecată. Totodată, prevederile art. 17 al Legii nr.235 vin în contradicţie cu standardele internaţionale general acceptate în ceea ce priveşte activitatea băncilor şi organelor de supraveghere bancară, promovate de instituţiile financiare internaţionale şi de care se călăuzeşte BNM în activitatea sa (în primul rînd, Directiva 2006/48/CE a Parlamentului European şi a Consiliului din 14 iunie 2006 privind iniţierea şi exercitarea activităţii instituţiilor de credit , precum şi Metodologia Principiilor de bază a Comitetului Basel pentru supravegherea bancară efectivă). În baza prevederilor actelor menţionate, Legii instituţiilor financiare şi Legii cu privire la BNM, în caz dacă se constată că banca, proprietarii sau administratorii ei au încălcat Legea instituţiilor financiare, actele normative ale BNM, condiţiile din autorizaţie, obligaţiile fiduciare, s-au angajat în operaţiuni riscante şi dubioase, nu au raportat, au raportat cu întîrziere sau au raportat date eronate privind indicatorii de prudenţă bancară, etc., BNM ca organ de reglementare şi supraveghere a băncilor dispune de dreptul de a limita, suspenda (sau de a impune băncii să modifice, să reducă, să suspende) orice activitate a băncii sau de a-i retrage autorizaţia fără a se adresa în instanţa de judecată (cu excepţia cazului de declanşare a procesului de insolvabilitate). 

Aplicarea de către organul de supraveghere bancară a măsurilor descrise se efectuează de sine stătător, adică nu poate fi pusă în dependenţă de decizia vreunei autorităţi, inclusiv instanţa de judecată. Asemenea reglementări sînt determinate de specificul activităţii băncilor comerciale şi anume de faptul că, activitatea acestora (în primul rînd, de acordare a creditelor şi de efectuare a investiţiilor pe propriul cont şi risc) se bazează pe mijloace băneşti atrase de la persoane terţe, fapt ce implică riscuri sporite aferente activităţii bancare şi necesitatea organului de supraveghere bancară de a reacţiona prompt. Astfel, ţinînd cont de faptul că băncile sunt întreprinderi mai vulnerabile şi problemele de solvabilitate sau pierderea încrederii către o bancă poate afecta întregul sistem financiar, băncile nu pot fi tratate similar celorlaltor întreprinderi. În legătură cu aceasta, pentru îndeplinirea obiectivului de asigurare a siguranţei şi stabilităţii băncilor, neadmiterea riscului excesiv în sistemul financiar legislaţia, atît internaţională, cît şi cea autohtonă, prevede reglementarea şi supravegherea continuă a activităţii băncilor, iar în caz de necesitate - sporirea supravegherii prin aplicarea promptă a unui şir de sancţiuni şi măsuri specifice faţă de bănci, inclusiv suspendarea activităţii şi retragerea autorizaţiei. Toate împuternicirile sus-menţionate ale organului de supraveghere asigură efectuarea supravegherii bancare eficiente şi sînt în corespundere cu practica internaţională. Acest concept a şi stat la baza elaborării şi adoptării Legii cu privire la BNM şi Legii instituţiilor financiare. Totodată, BNM autorizează, reglementează şi supraveghează activitatea unităţilor de schimb valutar, care, fiind participanţi activi ai pieţei valutare interne a Republicii Moldova, influenţează esenţial piaţa valutară. În vederea asigurării funcţionării sigure, transparente şi echilibrate a pieţei valutare interne, BNM urmează să deţină pîrghiile necesare în acest sens, inclusiv şi în contextul aplicării unor măsuri cu efect imediat asupra activităţii unităţilor de schimb valutar. 

În acest context, completările la art. 75 din Legea cu privire la BNM, art. 38 alin. (7) din Legea instituţiilor financiare sînt menite să stabilească o derogare de la obligaţia suspendării activităţii băncilor, unităţilor de schimb valutar şi altor persoane ce desfăşoară activitatea în baza licenţei /autorizaţiei BNM numai în baza hotărîrii instanţei de judecată,  prin stipularea expresă în lege că sancţiunile se aplică de BNM fără sesizarea instanţei de judecată. 

Articolul III din proiectul legii stabileşte dispoziţii privind intrarea în vigoare a legii şi alte dispoziţii finale. Avînd în vedere că modificările propuse nu necesită stabilirea vreunui termen pentru implementare, se propune ca această lege să intre în vigoare imediat (la data publicării legii).

Guvernatorul

Băncii Naţionale a Moldovei




Leonid TALMACI
PAGE  

